Ondersoek na OB ’n ‘heksejag’Adv. Busisiwe Mkhwebane, die openbare beskermer. Dit kom nadat die parlement se portefeuljekomitee oor justisie en korrektiewe dienste besluit het om ŉ ondersoek van stapel te stuur na Mkhwebane se bevoegdheid om haar pos te beklee. Die ANC het in ŉ verklaring gesê hy sien hierdie besluit as opposisiepartye se poging tot politieke opportunisme. “Meningsverskille of ongemak met ondersoeke deur die OB en die uitkoms van hierdie ondersoek beteken nie dat die OB onbevoeg is om haar amp te beklee nie. Dit beteken bloot die verontregte party stem nie saam nie en moet daarom ander middele oorweeg, insluitend ŉ geregtelike hersiening van die OB se bevindings soos daar in ons wetgewing daarvoor voorsiening gemaak word,” lui die verklaring. Die regerende party het beklemtoon dat Mkhwebane byna ŉ jaar gelede ná ŉ deeglike parlementêre proses aangestel is. “Gedurende haar termyn het sy besluit om haar aandag te fokus om die meerderheid van ons mense te dien eerder as om Hollywood-styl ondersoeke te doen. “Sy het dit ook gewaag om die mandaat van die Reserwebank te bevraagteken en het ŉ beroep op ABSA, die opvolger van die apartheidsera-bank Bankorp, gedoen om geld wat deur die Reserwebank aan hulle geleen is terug te betaal. Sy het duidelik ŉ paar hokke geskud en verskanste belange ontwrig.” Die ANC het gesê volgens die grondwet kan die OB net verwyder word op grond van wangedrag, onbevoegdheid of onbekwaamheid en “Mkhwebane val nie in een van hierdie kategorieë nie”. “Sy is sedert haar aanstelling aan die ontvangkant van ŉ veldtog om haar te diskrediteer. Hierdie voorgestelde ondersoek is bloot ŉ heksejag wat ontwerp is om haar te intimideer om stil te bly en haar te beïnvloed met hul skewe sienings van wat die werk van ŉ OB behels.”